Kommissionens beslutning

af 6. november 2003

om EF-tilskud til dækning af Frankrigs, Portugals og Finlands udgifter til bekæmpelse af skadegørere på planter eller planteprodukter

(meddelt under nummer K(2003) 4027)

(Kun den franske, den portugisiske, den finske og den svenske udgave er autentiske)

(2003/787/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), (i det følgende benævnt "direktivet"), senest ændret ved Kommissionens direktiv 2003/47/EF(2), særlig artikel 23, og

ud fra følgende betragtninger:

(1) I henhold til direktivet kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i EF, med henblik på at udrydde dem eller, hvis dette ikke er muligt, at holde dem under kontrol.

(2) Frankrig, Portugal og Finland har hver især udarbejdet et program for foranstaltninger til udryddelse af skadegørere på planter, der indslæbes til deres områder. I programmerne fastlægges det, hvilke mål der skal nås, hvilke foranstaltninger der skal gennemføres, deres varighed og omkostninger. De pågældende lande har ansøgt om et EF-tilskud til programmerne inden for den frist, der er fastsat i direktivet, og i overensstemmelse med Kommissionens forordning (EF) nr. 1040/2002 af 14. juni 2002 om gennemførelsesbestemmelser vedrørende ydelse af et finansielt plantebeskyttelsesbidrag fra Fællesskabet og om ophævelse af forordning (EF) nr. 2051/97(3) (i det følgende benævnt "forordningen").

(3) De af Frankrig, Portugal og Finland afholdte udgifter, som er taget i betragtning i denne beslutning, vedrører direkte foranstaltninger som omhandlet i direktivets artikel 23, stk. 2, litra a) og b).

(4) Kommissionen har på grundlag af de af Frankrig, Portugal og Finland forelagte tekniske oplysninger kunnet foretage en præcis og udtømmende analyse af situationen. Oplysningerne er også blevet vurderet af Den Stående Komité for Plantesundhed. Kommissionen har konkluderet, at betingelserne for at yde et tilskud, jf. direktivets artikel 23, er opfyldt.

(5) Der bør derfor ydes et EF-tilskud til dækning af udgifterne til disse programmer.

(6) EF-tilskuddet kan dække op til 50 % af de tilskudsberettigede udgifter. Bortset fra det program, hvis tilskud skal nedtrappes i henhold til direktivets artikel 23, stk. 5, tredje afsnit, bør EF-tilskuddene i forbindelse med denne beslutning fastsættes til 50 %.

(7) Til det program, Portugal har underrettet om, er der i forvejen ydet EF-tilskud ved Kommissionens beslutning 2001/811/EF(4) og 2002/889/EF(5). Den periode, inden for hvilken udryddelsesforanstaltningerne skal gennemføres, er i henhold til direktivets artikel 23, stk. 5, tredje afsnit, blevet forlænget for det igangværende program, da en vurdering af situationen har ført til den konklusion, at målene for disse udryddelsesforanstaltninger formentlig vil kunne nås inden for en rimelig frist. EF-tilskuddet til dette program er gradvis blevet nedtrappet i overensstemmelse med artikel 23, stk. 5, tredje afsnit.

(8) Tilskuddet omhandlet i denne beslutnings artikel 2 er ikke til hinder for yderligere foranstaltninger, der er eller måtte blive nødvendige for at realisere målet, som er at udrydde de pågældende skadegørere eller at bringe dem under kontrol.

(9) Denne beslutning foregriber ikke resultatet af Kommissionens undersøgelse i henhold til direktivets artikel 24 af, hvorvidt indslæbningen af den pågældende skadegører skyldes utilstrækkelige undersøgelser eller kontrol, eller følgerne af nævnte undersøgelse.

(10) Ifølge artikel 3, stk. 2, i Rådets forordning (EF) nr. 1258/1999(6) finansieres veterinær- og plantesundhedsforanstaltninger, som gennemføres efter EF-reglerne, af Den Europæiske Udviklings- og Garantifond for Landbruget, Garantisektionen. Finanskontrol af de pågældende foranstaltninger henhører under nævnte forordnings artikel 8 og 9, jf. dog bestemmelserne i forordning (EF) nr. 1040/2002 og direktivets artikel 23, stk. 8 og 9.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det godkendes, at der tildeles et EF-tilskud til dækning af de direkte udgifter, som Frankrig, Portugal og Finland har afholdt til nødvendige foranstaltninger som omhandlet i artikel 23, stk. 2, i direktiv 2000/29/EF, til bekæmpelse af skadegørere, der er omfattet af de udryddelsesprogrammer, som er anført i bilaget til denne beslutning.

Artikel 2

1. Det samlede tilskud, der er nævnt i artikel 1, er på 858454 EUR.

2. Det maksimale EF-tilskud til hvert enkelt udryddelsesprogram for hvert år, programmet gennemføres, er fastsat i bilaget til denne beslutning.

3. Det maksimale EF-tilskud til de pågældende medlemsstater er således:

- 259104 EUR til Frankrig

- 518007 EUR til Portugal

- 81343 EUR til Finland.

Artikel 3

Uden at foregribe resultatet af Kommissionens undersøgelser i henhold til artikel 24 i direktiv 2000/29/EF udbetales EF-tilskuddet, jf. bilaget, først, når

a) der over for Kommissionen er forelagt bevis for de gennemførte foranstaltninger i form af relevant dokumentation i overensstemmelse med bestemmelserne i forordningen, navnlig artikel 1, stk. 2, og artikel 2

b) de pågældende medlemsstater til Kommissionen har indgivet en anmodning om udbetaling af EF-tilskuddet i overensstemmelse med artikel 5 i forordning (EF) nr. 1040/2002.

Artikel 4

Denne beslutning er rettet til Den Franske Republik, Den Portugisiske Republik og Republikken Finland.

Udfærdiget i Bruxelles, den 6. november 2003.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EUT L 138 af 5.6.2003, s. 47.

(3) EFT L 157 af 15.6.2002, s. 38.

(4) EFT L 306 af 23.11.2001, s. 25.

(5) EFT L 311 af 14.11.2002, s. 16.

(6) EFT L 160 af 26.6.1999, s. 103.

BILAG

UDRYDDELSESPROGRAMMERTegnforklaring:

a: År for gennemførelsen af udryddelsesprogrammet.

>TABELPOSITION>

>TABELPOSITION>